**Opțiunea destinului**

*Costel Zăgan*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Dă în muguri crucea pe morminte

hăt în jos la morți e primăvară

să pășim copii cu luare-aminte

dacă vrem pământul să nu doară

Hăt mai jos la morți e primăvară

parcă se aude-n ierburi cucul

cântă în fântâni parc-o vioară

vai ce umbră crudă are nucul

Parcă se aude-n ierburi cucul

să zburăm copii cu luare-aminte

soarele prin nori își plimbă plugul

crucea dă în floare pe morminte

Hăt mai jos la morți e primăvară

să trăim ca moartea să nu-i doară

Costel Zăgan, CEZEISME II